Diari Oficial de la Generalitat Valenciana


Sumari del DOGV 7522, del 11-05-2015 (2015/4127)

RESOLUCIÓ de 13 de març de 2015, de la Direcció General d'Avaluació Ambiental i Territorial, per la qual s'ordena la publicació de les resolucions de no sotmetiment a avaluació d'impacte ambiental corresponents als expedients 183/2806-JSB Alcoi i 229/3745-JOO Alcoi.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7522

Data del DOGV
:   11-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4127


Data del document
:   13-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcoi
    * impacte ambiental

RESOLUCIÓ de 13 de març de 2015, de la Direcció General d'Avaluació Ambiental i Territorial, per la qual s'ordena la publicació de les resolucions de no sotmetiment a avaluació d'impacte ambiental corresponents als expedients 183/5851-PGF Alcoi i 229/2799-ETG Alcoi. [2015/4127]  
De conformitat amb l'article 17 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes, el qual establix la publicació en el Diari Oficial de la Comunitat Valenciana de la resolució de no sotmetiment a avaluació d'impacte ambiental, resolc:  
  
Únic  
Publicar en el Diari Oficial de la Comunitat Valenciana les resolucions de no sotmetiment a avaluació d'impacte ambiental corresponents als expedients 183/0621-ZIB Alcoi i 229/7829-DZJ Alcoi.  
  
  
«Resolució  
Expedient: 183/7301-XXV.  
Títol: Document ambiental per a la substitució del suport núm. 681767 que pertany a una LAMT d'11 kV en el TM d'Alcoi/Alcoy (Alacant).  
Promotor: Iberdrola Distribución Eléctrica, SAU.  
Autoritat substantiva: Servici Territorial d'Energia.  
Localització: Alcoi/Alcoy (Alacant).  
Descripció de l'actuació  
Iberdrola Distribución Eléctrica SAU pretén desmantellar una línia elèctrica aèria d'11 kV fora de servici, procés que afecta el suport existent número 681767 d'una línia en servici. Resulta necessària la substitució de l'esmentat suporte, a causa del seu estat i de les seues característiques, per un altre de major envergadura que suport les noves tensions. El nou suport complix amb les noves exigències de distàncies de seguretat entre conductors i accessoris en tensió a suports i elements metàl·lics i protecció a l'avifauna.  
Tramitació  
Amb data 31 de juliol de 2014, va tindre entrada en registre general d'esta Conselleria un escrit presentat per BOSLAN Ingeniería y Consultoría, SA, per mitjà del qual s'aporta el document ambiental del projecte i se sol·licita que es determine la necessitat o no de sotmetre el projecte de substitució d'un suport en línia d'11 kV existent al tràmit d'avaluació d'impacte ambiental.  
Vist que l'actuació es desenrotlla en l'àmbit de la Xarxa Natura 2000 i del Parc Natural de la Font Roja, es va sol·licitar, amb data 22 de setembre, a la Subdirecció General de Medi Natural informe en relació amb l'afecció del projecte sobre els esmentats espais naturals. Amb data 29 de setembre de 2014, la Direcció General de Medi Natural va comunicar que l'esmentada sol·licitud havia sigut remesa al Servici Territorial de Medi Ambient d'Alacant, ja que és l'encarregat d'emetre l'informe sol·licitat.  
Amb data 27 de febrer de 2015, s'ha rebut de la Direcció Territorial d'Infraestructures, Territori i Medi Ambient d'Alacant:  
- Informe favorable condicionat de 29 d'octubre de 2014, del tècnic mitjà d'espais naturals protegits.  
- Resolució de 30 d'octubre de 2014, del director territorial d'Alacant, per la qual s'autoritza el canvi del suport sol·licitat, en què s'establixen els condicionants aplicables a l'execució dels treballs (expedient FOAUT 119/2014).  
Consideracions ambientals  
L'actuació s'enclava en el terme municipal d'Alcoi/Alcoy, en l'àmbit del Parc Natural de la Font Roja i de l'espai LIC i ZEPA serres de Mariola i del Carrascar de la Font Roja. Així mateix, es tracta d'un àmbit forestal (MUP AL012).  
Amb esta actuació es pretén desmantellar un tram de línia elèctrica en desús, de 1.360 metres de longitud. Es tracta d'una actuació coneguda i amb el suport de l'òrgan competent en parcs naturals. S'ha obtingut permís per al desmantellament de l'esmentada línia (expedient FOAUT 129/2014), considerant que el desmantellament de la línia elèctrica esmentada és un objectiu de primer orde dins de l'espai protegit.  
  
El Servici Territorial de Medi Ambient, en atenció a les característiques naturals de la zona, ha intervingut en l'avaluació ambiental i autorització de l'actuació, d'acord amb la normativa específica aplicable. Este considera que el suport a substituir es troba dins de la zona I (espais naturals de protecció especial) del Parc Natural del Carrascar de la Font Roja (PORN aprovat per Decret 121/2004, de 16 de juliol). En referència a la ubicació en Xarxa Natura 2000, el suport es troba en la zona ZEPA serres de Mariola i del Carrascar de la Font Roja i en el seu LIC homònim, on els hàbitats que van motivar la seua designació corresponen a les formacions forestals, matolls termomediterranis i matolls encoixinats oromediterranis. Quant a espècies, destaca per la seua importància la representació d'Hieraetus fasciatus i Bubo bubo, Aquila chrysaetos i Falco peregrinus.  
Al tractar-se de la substitució d'un suport existent, l'actuació afecta únicament la superfície ocupada per la fonamentació del suport i l'espai del seu entorn imprescindible per al moviment de la maquinària i treballadors. El disseny del nou suport incorpora les condicions establides en el Reial Decret 1432/2008, de 29 d'agost, relatiu a la prevenció de la col·lisió i electrocució d'avifauna.  
En l'execució dels treballs s'adoptaran mesures preventives encaminades a evitar les afeccions associades a l'ús i trasbals de maquinària i moviments de terres. Els residus generats es gestionaran de forma adequada. Finalitzades les obres, es preveu la neteja de la zona i la descompactació dels terrenys.  
Es realitzarà el seguiment ambiental de la fase constructiva, comprovant l'aplicació de les mesures preventives previstes.  
Una vegada executada l'actuació, la situació serà anàloga a l'actual, ja que el suport pertany a una línia existent i en funcionament. L'actuació permetrà eliminar un tram de línia elèctrica en desús, la qual cosa és considerat pel servici territorial competent com una prioritat i una reivindicació històrica del parc natural cap a la companyia elèctrica, considerant que el benefici associat al canvi del suport és molt superior al fet que el suport siga major a l'actual i no s'estima necessària la realització d'avaluació ambiental. Així mateix, es considera un benefici per a la Xarxa Natura 2000.  
Atenent als criteris de l'annex III del Reial Decret Legislatiu 1/2008, d'11 de gener:  
- L'actuació és d'escassa envergadura i permet eliminar un tram de línia elèctrica amb afecció sobre la fauna de la zona. No comporta riscos rellevants de contaminació.  
- L'actuació afecta els terrenys sobre els quals s'ubica en l'actualitat un altre suport, no introduint-se suports nous. S'ubica sobre una zona de gran sensibilitat ambiental. No obstant això, s'adopten mesures específiques per a evitar l'afecció als elements que determinen el gran valor ambiental de la zona.  
- Els potencials impactes estaran associats a la fase d'execució i es limitaran a la zona concreta d'ubicació del suport. Hi ha una senda d'accés i s'adopten mesures preventives durant l'esmentada fase.  
Consideracions jurídiques  
El projecte no constituïx un supòsit sotmés a avaluació d'impacte ambiental, d'acord amb la normativa autonòmica en la matèria (Llei 2/1989, de 3 de març, de la Generalitat Valenciana, d'Impacte Ambiental, desplegada pel Decret 162/1990, de 15 d'octubre, del Consell de la Generalitat Valenciana). No obstant això, el Reial Decret Legislatiu 1/2008, d'11 de gener, establix que serà l'òrgan ambiental el que determine la necessitat o no d'avaluació d'impacte ambiental, en el cas de projectes que puguen afectar directament o indirectament espais de la Xarxa Natura 2000 (article 3.2). La decisió serà motivada i pública.  
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent  
  
Primer  
No sotmetre a avaluació d'impacte ambiental el projecte de substitució del suport núm. 681767 de la línia aèria d'11 kV existent en la zona de Pla dels Galers d'Alcoi/Alcoy (Alacant), promogut per Iberdrola Distribución Eléctrica, SAU, tenint en compte les seues característiques, que no comporta afeccions sobre la Xarxa Natura 2000 i que d'acord amb els criteris de l'annex III del RDL 1/2008, d'11 de gener, no comporta afeccions significatives sobre el medi ambient. Tot això sense perjuí de la prèvia obtenció de les autoritzacions sectorials que se li apliquen.  
  
Segon  
Tenint en consideració que l'actuació ja compta amb autorització de la Direcció Territorial d'Infraestructures, Territori i Medi Ambient d'Alacant de data 30 d'octubre de 2004 i referència FOAUT 119/2004, s'assumixen en la present resolució les condicions primera a octava establides en l'esmentada autorització.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Comunitat Valenciana la present resolució, d'acord amb el que disposa l'article 17 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes.  
  
València, 13 de març de 2015. El director general d'Avaluació Ambiental i Territorial: Juan Giner Corell.»  
  
  
«Resolució  
Expedient: 229-2014-CON.  
Projecte: Instal·lació de xarxa d'abastiment d'aigua potable des del polígon Santiago Payá fins a les masies el Pinar i Sant Benet d'Alcoi/Alcoy.  
Localització: parcel·les 11, 13 i 29 del polígon 24 d'Alcoi/Alcoy (Alacant).  
Promotor: Jorge Terol Carbonell.  
Òrgan substantiu: Ajuntament d'Alcoi/Alcoy.  
1. Antecedents, objecte i descripció del projecte  
El 27 d'octubre de 2014, el Servici Territorial de Medi Ambient d'Alacant remet al Servici d'Avaluació d'Impacte Ambiental un ofici de l'Ajuntament d'Alcoi/Alcoy en què s'exposa la necessitat de determinar si el projecte d'instal·lació de xarxa d'abastiment d'aigua està sotmés al procediment d'avaluació d'impacte ambiental.  
En la documentació de remissió s'inclou projecte, estudi d'impacte ambiental, justificació de la realització del pla de participació pública de l'estudi d'integració paisatgística, còpia de la resolució per a la concessió demanial d'ocupació del subsòl de la via pecuària Vereda del Blai Giner al Regadiu.  
Esta documentació va tindre entrada en el servici d'avaluació d'impacte ambiental el 29 d'octubre de 2014.  
Atés que la documentació remesa és prou per a iniciar procediment ambiental, procediment al qual està subjecte el projecte objecte de l'actual procediment segons es justifica en l'apartat 3 de la present resolució, es procedix a la tramitació de l'expedient.  
Es descriu a continuació l'objecte i característiques del projecte:  
L'objecte del projecte és dotar d'aigua potable les masies el Pinar i Sant Benet, a Alcoi/Alcoy, per mitjà de la instal·lació de connexió a la xarxa d'aigües potables d'Alcoi/Alcoy situada en el polígon Santiago Payá.  
L'obra consta de tres trams:  
- Primer tram: des de la presa d'aigua de la xarxa pública fins a la unitat d'impulsió, depòsit I, situat en terrenys de la masia el Pinar. La longitud d'este tram serà de 511,6 metres. El depòsit I es construirà soterrat i tindrà una capacitat de 1.000 litres.  
- Segon tram: conducció d'aigua des del depòsit I fins al depòsit II ja existent en la masia Sant Benet. La longitud serà de 502,6 metres. Junt amb la canonada d'aigua s'instal·larà una canonada que albergarà una conducció elèctrica que proporcionarà energia a la bomba elèctrica del depòsit I.  
- Tercer tram: des del depòsit I, conducció soterrada, fins a l'antic aljub existent d'acer inoxidable i ja en ús, utilitzat com a depòsit III, situat en la masia el Pinar. La longitud de canonada a instal·lar en este tram serà de 507,7 metres.  
La canonada a instal·lar serà de 4 cm de diàmetre, anirà soterrada a una profunditat de 35-40 cm i s'emprarà un talp subsolador per a la seua instal·lació.  
2. Afeccions ambientals  
Terreny forestal comú.  
Via pecuària: vereda del Blai Giner al regadiu (encreuament).  
Xarxa Natura 2000: LIC serres de Mariola i del Carrascar de la Font Roja i ZEPA serres de Mariola i de la Font Roja.  
Pla d'Ordenació dels Recursos Naturals del Parc Natural de la Font Roja (zona II).  
Pla Rector d'Ús i Gestió de la Font Roja (zona preparc).  
Llits hídrics: barrancs.  
3. Anàlisi del marc normatiu  
L'apartat 7 de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental, indica que se sotmetran al procediment d'avaluació d'impacte ambiental els projectes consistents en transports per canonada (aqüeductes, oleoductes i gasoductes) de nova creació l'itinerari dels quals transcórrega íntegrament en el territori de la Comunitat Valenciana, quan discórreguen per terrenys seminaturals, naturals o incultes classificats com a sòl no urbanitzable, excepte en els casos que desenrotllen traçats recollits en instruments d'ordenació del territori amb declaració d'impacte ambiental positiva.  
Es considera que el projecte proposat, al tractar-se d'una canonada de 4 cm de diàmetre, no respon al concepte d'aqüeducte com a conducció d'aigua que transvasa cabals d'una certa entitat, i per això no està comprés dins d'este supòsit.  
El projecte proposat estava comprés dins de l'article 63 de la Llei 3/1993, de 9 de desembre, Forestal de la Comunitat Valenciana, (projectes que afectant terreny forestal, han de sotmetre's a estimació d'impacte ambiental). El canvi de redacció d'este article en la Llei 5/2013, 23 desembre, de Mesures Fiscals, de Gestió Administrativa i Financera, i d'Organització de la Generalitat, fa innecessària la realització del procediment d'estimació d'impacte ambiental.  
No obstant això, el compliment de l'article 3.b del Reial Decret Legislatiu 1/2008, d'11 de gener, pel qual s'aprova el text refós de la Llei d'Impacte Ambiental de Projectes, legislació vigent en el moment d'inici del procediment, implica l'obligatorietat d'adoptar una decisió sobre la necessitat de sotmetre al procediment d'avaluació d'impacte ambiental en la forma prevista en l'esmentada llei, els projectes públics o privats no inclosos en l'annex I que puguen afectar directament o indirectament als espais de la Xarxa Natura 2000.  
Esta decisió, d'acord amb l'article 17 del Reial Decret Legislatiu 1/2008, d'11 de gener, s'adoptarà prèvia consulta a les administracions públiques afectades per la realització del projecte, tenint en compte els criteris de l'annex III.  
El projecte proposat, a l'afectar espais de la Xarxa Natura 2000, és un supòsit inclòs en l'article 3.b esmentat.  
4. Consultes  
D'acord amb l'article 17 del Reial Decret Legislatiu 1/2008, d'11 de gener, anteriorment mencionat, s'ha efectuat consulta als organismes afectats pel projecte, el resultat de la qual ha sigut el següent:  
- Informe de 29 de desembre de 2014, del tècnic forestal de la demarcació d'Alcoi/Alcoy: considera justificada la concessió d'ocupació de via pecuària per a instal·lació de canonades.  
Respecte a l'aplicació de la legislació sectorial en matèria d'impacte ambiental, indica que la Llei 5/2013, 23 desembre, de Mesures Fiscals, de Gestió Administrativa i Financera, i d'Organització de la Generalitat, modifica el règim a aplicar en els espais naturals protegits que no es troben en parc natural, així com l'article 63 de la Llei 3/1993, de 9 de desembre, Forestal de la Comunitat Valenciana.  
Atenent a estes modificacions i revisat el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, l'actuació no estaria sotmesa a estimació ni a declaració d'impacte ambiental.  
Quant a les alternatives presentades, considera la més adequada la número 5 (la triada) i indica que les afeccions a terreny forestal seran mínimes. No obstant això, recomana que la canonada se soterre pel centre de camins o sendes a fi d'evitar ocupació de terreny forestal. D'altra banda, les obres no podran realitzar-se en el període comprés entre l'1 de març i el 30 de juny, per a evitar molèsties a la fauna protegida.  
  
- El 21 de gener de 2015, el Servici de Vida Silvestre remet informe en què s'indica que els primers metres de canonada no presenten cap afecció, i part de la resta de les canonades estan o bé en l'àmbit de PORN o bé presenten afecció tant a àmbit de PORN com a LIC i ZEPA.  
  
El traçat de la canonada no afectarà hàbitats protegits. Quant a les espècies protegides es localitzen en l'àmbit les següents:  
- Hieraaetus fasciatus (àguila de panxa blanca), espècie catalogada com a vulnerable en el catàleg valencià d'espècies de fauna amenaçades.  
- Circaetus gallicus (àguila marcenca), espècie inclosa en el llistat d'espècies silvestres en règim de protecció especial (d'ara en avant LESPRE)  
- Alulla arboria (cotoliu), LESPRE.  
- Sylvia undata (busquereta cuallarga), LESPRE.  
Finalment l'informe indica que donades les característiques del projecte no es preveu cap efecte significatiu sobre les poblacions d'aus mencionades.  
- El 3 de març de 2015 es rep en el Servici d'Avaluació d'Impacte Ambiental un informe del Servici d'Espais Naturals Protegits en què s'indica que l'obra d'abastiment és compatible amb el PORN del Parc Natural de la Font Roja, segons redacció donada en la Llei 11/1994, d'Espais Naturals Protegits, per la Llei 5/2013, de 23 de desembre, de Mesures Fiscals, de Gestió Administrativa, Financera i d'Organització de la Generalitat, per la qual cosa s'emet informe favorable.  
  
- En data de 25 de novembre de 2011, es consulta al Servici d'Infraestructura Verda i Paisatge, transcorregut el termini per a emetre informe, este no s'ha rebut, per la qual cosa es continua amb el procediment atenent a l'escassa repercussió que presenta el projecte sobre el paisatge.  
5. Anàlisi del projecte segons els criteris de l'annex III del Reial Decret Legislatiu 1/2008, d'11 de gener  
Característiques del projecte:  
Es tracta de la instal·lació d'una canonada de diàmetre reduït i longitud total escassa (1.522 metres). Este fet unit al fet que l'obra s'efectuarà seguint el traçat de camins, sendes o marges de bancals i terreny amb menor índex de vegetació minimitza les possibles afeccions ambientals. Així doncs, el projecte es considera d'escassa entitat.  
  
Ubicació del projecte.  
Els primers 650-700 metres de traçat no presentaran afecció ambiental rellevant. Únicament destacar l'afecció a zona de mosaic agrícola - forestal.  
El tram segon (dipòsit-masia Sant Benet) discorre per zones de forest baixa i zones de bancals abandonats. Una vegada superada la via verda d'Alcoi/Alcoy (antic ferrocarril), discorre per lateral de senda existent, per antics camins i bancals fins a arribar a la masia.  
Este tram s'ubica íntegrament en el PORN/PRUG de la Font Roja. Una vegada superada la via verda, afecta els espais de la Xarxa Natura 2000 indicats.  
El tercer tram discorre des del depòsit I fins al depòsit de la masia el Pinar. La conducció se situa en el marge esquerre d'un barranc per zones de bancals abandonats i per davall de la via verda. Una vegada superada l'esmentada via, la canonada puja pel marge dels bancals fins a aconseguir el tercer depòsit.  
Este tram s'ubica íntegrament en el PORN / PRUG de la Font Roja, Una vegada superada la via verda, afecta els espais de la Xarxa Natura 2000 indicats.  
Excepte els primer 700 metres de conducció, la resta de traçat se situa en terreny forestal segons PATFOR. No obstant això, l'afecció es considera poc significativa al discórrer per l'entorn de sendes i terrenys marginals. Per un altre costat, cap tram del traçat afecta hàbitats catalogats.  
Característiques del potencial impacte:  
Segons l'anàlisi d'impactes realitzat en l'estudi d'impacte ambiental, s'esperen impactes positius sobre la població pel fet que se solucionarà la falta d'aigua en les masies que es beneficiaran del projecte. Quant als usos del territori, a l'haver-se triat un traçat sobre zones marginals de camins o bancals, l'impacte no és significatiu.  
  
Quant a la influència sobre el PORN / PRUG de la Font Roja, es considera que la conservació de l'activitat en les masies contribuïx a mantindre els usos tradicionals de la zona i per tant, a assolir els objectius del PORN.  
De manera global es considera que els impactes produïts no són significatius. El nivell d'ocupació de la instal·lació és xicotet pel que no s'espera que produïsca cap impacte significatiu, tampoc suposarà obstacle per a la fauna, ja que la instal·lació discorre soterrada, ni suposarà fraccionament d'hàbitats.  
Quant al paisatge, a causa de l'escassa afecció que es produirà i al fet que la canonada discorrerà soterrada per terrenys de baix pendent, la generació d'impactes no serà ni rellevant ni permanent.  
No s'han detectat elements del patrimoni cultural que puguen ser afectats per l'actuació.  
En general els impactes es consideren poc significatius i en tot cas, compatibles o moderats sent els de major rellevància els que es causaran sobre el sòl i la vegetació de la zona. Únicament l'afecció sobre el medi originat per la instal·lació del depòsit I que serà soterrat es considera de caràcter irreversible, ja que es tracta d'una afecció de caràcter permanent.  
En el cas de l'impacte sobre el sòl es considera que pot ser mitigat per mitjà de mesures de restauració.  
Es proposen les mesures preventives i correctores següents: preservació de la capa herbàcia i arbustiva del sòl (evitar ocupacions innecessàries), preservació de la capa de terra vegetal remoguda, ubicació del depòsit d'aigua per damunt de la xarxa de clavegueram, realització d'un bon manteniment de la maquinària d'obra, ubicació de les zones d'acumulació de materials d'obra en llocs on no s'obstruïsca el pas de les aigües, jalonament (quan corresponga) de les zones on hi haja vegetació forestal per a evitar la seua afecció, prohibició d'encesa de foc, neteja immediata d'abocaments accidentals i gestió de manera adequada.  
  
Les mesures de recuperació ambiental i integració paisatgística seran: estabilització de les superfícies creades per a evitar riscos d'erosió, procedint-se, en cas necessari, a la plantació d'espècies arbustives, es realitzarà la neteja de la zona d'obres i es procedirà a reposar els servicis que pogueren quedar afectats, es reposarà en cas necessari el pendent del terreny.  
El programa de vigilància ambiental que es proposa es basa en el control de les mesures preventives i correctores proposades i en el seguiment del projecte a fi de detectar possibles impactes no previstos.  
  
Finalment, cal indicar que a causa de l'escassa magnitud de l'obra, en atenció als informes sectorials emesos en els quals no es detecten impactes ambientals significatius i atenent al contingut de l'estudi d'impacte ambiental en què es proposen mesures preventives i correctores, el projecte no és previsible que cause impactes ambientals significatius. No obstant això, hi ha alguns aspectes no indicats en l'estudi d'impacte i que s'inclouran en els condicionants de la present resolució.  
  
6. Consideracions jurídiques  
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
Segons el que s'ha exposat es resol:  
  
Primer  
No sotmetre al procediment d'avaluació d'impacte ambiental, segons secció primera del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes, el projecte d'instal·lació de Xarxa d'Abastiment d'Aigua Potable des del polígon Santiago Payá fins a masies el Pinar i Sant Benet a Alcoi/Alcoy (Alacant), d'acord amb l'avaluació d'impacte ambiental practicada segons la secció segona del capítol II del Reial Decret Legislatiu 1/2008, d'11 de gener, considerant que amb el compliment dels condicionants de l'apartat segon de la present resolució el projecte no causarà impactes ambientals significatius.  
  
Segon  
El projecte s'efectuarà d'acord amb els condicionants següents:  
  
1. A fi d'evitar afeccions innecessàries a vegetació d'interés, en les zones per les quals la canonada discorre per camins o sendes, l'entubat es realitzarà pel centre d'estos.  
2. Les obres no podran realitzar-se dins del període comprés entre l'1 de març al 30 de juny per a evitar molèsties a la fauna protegida.  
  
3. Es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
4. Se sol·licitarà informe a la Confederació Hidrogràfica del Xúquer en relació amb l'afecció als marges dels barrancs que discorren en l'àmbit de l'actuació.  
5. Es respectarà la Llei 4/1998, d'11 de juny, del Patrimoni Cultural Valencià, actuant-se, en el cas d'aparéixer restes integrants del patrimoni cultural, d'acord amb els preceptes d'esta.  
  
Tercer  
D'acord amb el que disposa l'article 17 del Reial Decret Legislatiu 1/2008, d'11 de gener, anteriorment esmentat, la present resolució es notificarà i es farà pública, entenent-se que això no eximix el promotor de l'obtenció de les autoritzacions que resulten legalment exigibles, i també del compliment de tots els preceptes legals que siguen aplicables.  
  
Quart  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets s'estimen pertinents.  
  
València, 10 de març de 2015.- El director general d'Avaluació Ambiental i Territorial: Juan Giner Corell.»  
  
València, 30 de març de 2015.- El director general d'Avaluació Ambiental i Territorial: Juan Giner Corell.